楚宮行
作者：張籍
朝代：唐

paragraphs: 章華宮中九月時，桂花半落紅橘垂。
江頭騎火照輦道，君王夜從雲夢歸。
霓旌鳳蓋到雙闕，臺上重重歌吹發。
千門萬戶開相當，燭籠左右列成行。
下輦更衣入洞房，洞房侍女盡焚香。
玉階羅幕微有霜，齊言此夕樂未央。
玉酒湛湛盈華觴，絲竹次第鳴中堂。
巴姬起舞向君王，迴身垂手結明璫。
願君千年萬年壽，朝出射麋夜飲酒。